Sukkelende Pembury se stigter eis direksie se koppe | Netwerk24
Deur Nellie Brand-Jonker 18 Februarie 2020 06:36
Andrew McLachlan, stigter van die groep, met die notering in 2017. Foto: Verskaf
Andrew McLachlan, die stigter en 'n groot aandeelhouer met 46,2% van die stemreg, het saam met Joan McLachlan, met 5,3% van die stemreg, en Jason Andrew McLachlan, met 2,8% van die stemreg, dié eis aan die direksie gestel.
Dit kom drie weke nadat McLachlan gevra is om tydelik verlof te neem hangende 'n ondersoek ná talle kwessies oor nakoming en korporatiewe beheer waaroor daar kommer is.
Dit was kort op die hakke van Willem Marais, finansiële hoof, se summiere bedanking in Januarie.
Die direksie het einde Januarie in 'n verklaring aan beleggers met verwysing na die bedanking gesê talle kommerwekkende kwessies ten opsigte van die uitvoerende hoof is onder hul aandag gebring.
Die direksie het ook gesê McLachlan probeer die besluit van die direksie teenstaan.
Daarna het sy eksterne ouditeure, Nexia SAB&T, vroeg in Februarie bedank.
Die groep het aan beleggers gesê dié bedanking hou verband met die bedanking van belangrike finansiële personeellede en die kommer wat geopper is oor nakoming en korporatiewe beheer.
'n Week later is beleggers ingelig Moore Stephens Inc, die voormalige ouditeure, het aansoeke ingedien vir die voorlopige likwidasie van die maatskappy en sy drie filiale, Pembury Schools, PLG Retirement Villages en PLG Properties.
Die groep het gesê hy gaan die aansoeke teenstaan omdat hy die ouditeursgelde wat Moore Stephens wil hef vir die oudit vir die boekjaar tot einde Desember 2018 betwis.
Die direksie het gesê 'n kennisgewing vir 'n buitengewone algemene vergadering sal binne tien werkdae uitgereik word volgens die noteringsvereistes van die JSE.
Fin24 het berig 2019 was 'n rowwe jaar vir die groep weens aantygings dat van sy skole in Gauteng nie geregistreer is by die departement van basiese onderwys nie. Die groep het in reaksie gesê die skole het hul aansoeke ingedien.